google/wiki40b huggingface dataset:
אייס קפה

אייס קפה הוא משקה קר על בסיס קפה אשר בדרך כלל ממותק. אייס קפה נצרך במיוחד בחודשי הקיץ.
המשקה המקורי מכיל קפה מבושל חזק מהרגיל, ממותק עם סוכר או סירופ, מקורר, ולאחר מכן מוגש עם קוביות קרח בכוס.
ישנם בתי קפה שמכינים את המשקה על ידי הכנת קפה חזק מהרגיל, ואותו הם שופכים על קוביות קרח או קרח כתוש. הקפה מבושל בחוזק גבוה מהרגיל בשל הדילול שנגרם על ידי הקרח.
במדינות שונות ישנם גם משקאות אייס קפה שנמכרים בבקבוקים ארוזים במכולות, אם כי משקאות אלו אינם מכילים קרח.

ישראל

בישראל נפוץ משקה מכיל או מבוסס על חלב.
המשקה עובר ערבול תמידי כדי לשמור עליו נוזלי למרות טפרטורת ההגשה הנמוכה. ומרקמו מזכיר את משקה הברד הנפוץ.
בנוסף נמכר בקבוקים ארוזים משקה קפה על בסיס חלב, וללא קרח.

אוסטרליה

באוסטרליה המשקה מוגש לרוב עם גלידה וקצפת. המשקה עשוי לכלול גם סירופ, שמנת, אבקת קקאו, או פולי קפה. התוצאה דומה למדיי למילקשייק.
באוסטרליה ניתן גם לקנות משקה אייס קפה בבקבוק ארוז. מותגי האייס קפה הפופולריים ביותר באוסטרליה הם Ice Break ו-Dare. בדרום אוסטרליה מותג האייס קפה "Farmers Union Iced Coffee" נמכר בכמויות גדולות יותר אף מקוקה קולה.

צ'ילה

בצ'ילה המשקה מכונה "הלאדו" שפירושו "קפה קר". המשקה פופולרי במיוחד בעונת הקיץ. קפה הלאדו מורכב מאספרסו, או אבקת קפה אשר מוגש עם גלידה כמו גם עם תוספים ממותקים כגון וניל, קינמון או ריבת חלב. לעיתים המשקה מוגש גם עם קצפת, ואגוזים קצוצים.

סין

המשקה מוכן בסין לרוב בטכניקה בה משאירים את הקפה שיתקרר לטמפרטורת החדר במשך מספר שעות, ולאחר מכן מוסיפים למשקה קרח.

צ'כיה

בצ'כיה המשקה מכונה "לדובה קאבה" (Ledova Kava).

גרמניה

בגרמניה ישנם סוגים שונים של אייס קפה (Eiskaffee). הצורה הנפוצה ביותר של המשקה היא משקה על בסיס חלב בדומה למשקה האייס קפה הנפוץ באוסטרליה, אם כי משקה זה בדרך כלל מאוית "Eiscafé" ואותו ניתן לרכוש בבתי קפה ברחבי גרמניה וכמו גם בגלידריות. המשקה מורכב מקפה אשר בושל ולאחר מכר קורר לטמפרטורת החדר, ושולב עם גלידת וניל, וקצפת.

יוון

אחד ממשקאות הקפה הפופולריים ביותר ביוון הוא וריאציה של האייס קפה אשר מכונה קפה פרפה (Frappé) . הכנת המשקה כרוכה בשילוב של קפה נמס, מים, וסוכר באמצעות מערבל חשמלי או שייקר. לאחר מכן מוסיפים למשקה חלב וקוביות קרח. המשקה הפך פופולרי ברחבי העולם לאחר שתיירים רבים התוודעו למשקה באולימפיאדת הקיץ של 2004 באתונה.

איטליה

בתי קפה רבים באיטליה מגישים וריאנט מקומי למשקה המכונה "קפה פרדו" (caffè freddo), אשר הוא קפה אספרסו שאוחסן בהקפאה ומוגש כ"ברד" (בדומה לטייס קפה בישראל).

יפן

הגרסה המקומית של המשקה ביפן, אשר מכונה "איסו קוהי" (アイスコーヒー), פופולרית בבתי הקפה עוד משנות ה-20 של המאה ה-20. המשקה מוגש עם סירופ מסטיק וחלב.

הפיליפינים

המשקה פופולרי גם בפיליפינים, שם הוא מוגש בבתי קפה רבים. בפיליפינים ניתן גם לקנות משקה אייס קפה בבקבוק ארוז.

סלובניה

בצ'כיה המשקה מכונה "לדהנה קאבה" (ledena kava) והוא מוגש בבתי קפה ומסעדות בכל רחבי המדינה. הגרסה המקומית של המשקה מורכבת מאספרסו כפול, גלידת וניל, קצפת, פתיתי שוקולד או שקדים, ווופל.

סרי לנקה

בסרי לנקה המשקה נצרך לרוב באירועים מיוחדים, כמו חתונות, אשר נערכים בשעות אחר הצהריים. הגרסה המקומית של המשקה מכיל מעט ברנדי.

תאילנד

הגרסה המקומית של המשקה בתאילנד, אשר מכונה אוליאינג (โอเลี้ยง) כוללת קפה שחור חזק, בתוספת סוכר, שמנת כבדה, והל, אשר מוגש עם קרח. לעיתים המשקה מוגש עם קצפת, קינמון, וניל או אניס. זהו פריט נפוץ למדיי במסעדות תאילנדיות.
BTR-80

תיאור

נגמ"ש ה-BTR-80 פותח על ידי צוות מהנדסים של מפעל גא"ז בניז'ני נובגורוד כהמשך ישיר לסדרת הנגמ"שים של צבא ברית המועצות. הנגמ"ש פותח כדי להחליף את קודמיו ה-BTR-60 וה-BTR-70. ייצור הכלי החל בשנת 1986 והתבסס על פיתוח שכלל הפקת לקחים מביצועי קודמיו ובעיקר ה-BTR-70, כך שינויים רבים הוכנסו לנגמ"ש החדש והוא נכנס לשירות בצבא ברית המועצות בתקופת המעורבות הסובייטית באפגניסטן. במהלך השנים הראשונות של שנות ה-80, פיתוח ה-BTR-80 התבצע במקביל לביצועי קודמיו במהלך טבילת האש בלחימה באפגניסטן, כך שהפיתוח התבסס על לקחים שנלמדו תוך כדי הפיתוח.
ג'ון דילייני

ביוגרפיה

דילייני נולד בווד רידרג' שבניו ג'רזי. ב-1985 סיים תואר ראשון באוניברסיטת קולומביה וב-1988 סיים תואר JD במשפטים באוניברסיטת ג'ורג'טאון. לאחר הלימודים עבד כעורך דין פרטי. ב-1996 הקים את חברת "HealthCare Financial Partners" בתחום אספקת מימון לעסקים בענף השירותים הרפואיים. החברה הפכה לציבורית ב-1996. בשנת 2000 הקים את חברת "CapitalSource" העוסקת בתחום המימון לעסקים קטנים ובינוניים, החברה הונפקה ב-2003 בבורסה לניירות ערך בניו יורק. 
באפריל 2012 ניצח בבחירות המקדימות של המפלגה הדמוקרטית למושב המחוז השישי של מרילנד בבית הנבחרים של ארצות הברית. בנובמבר אותה שנה ניצח בבחירות הכלליות לאחר שגבר על חבר הקונגרס המכהן רוסקו ברלט מהמפלגה הרפובליקנית ברוב של 58.4%. בבחירות 2014 גבר על דן בוניגנו ברוב זעום של 49.7% לעומת 48.2% ליריבו. בבחירות 2016 נבחר לכהונה שלישית לאחר שהשיג רוב של 56%. הוא כיהן כחבר ועדת השירותים הפיננסים של בית הנבחרים וחבר ועדת הכלכלה של הקונגרס. דילייני בחר לא להתמודד לתקופת כהונה נוספת בבחירות 2018.
דילייני נשוי לאפריל מקיין-דילייני והם הורים לארבע בנות.
רדאית

רדאית או רדאי (געז: "ረዳኢ") הוא שמו של מנהיג יהודי מביתא ישראל שחי במאה ה-16. במקורות מוצג רדאית כראש העיר של משחא, כמלך סמין, וכעובד אדמה. במקורות אלו מוזכר רדאית כאיש שקרא ושינה את שמות ההרים ויישובי היהודים לשמות מהמקרא.
רדאית מוזכר לראשונה במקורות הנוצריים כמנהיג שניהל את המערכה של 1559-1560 כנגד צבאות האימפריה האתיופית: "מלכות מינס ארכה ארבע שנים (...) בשנה האחת למלכותו הלך אל ארץ סמין ויקרא למלחמה על רדאית הפלשי...". מערכה זו הייתה מוצלחת שכן האתיופים נחלו תבוסה.
רדאית היה גם אחד מהמצביאים שהנהיגו את המלחמה בקיסר סרצה דנגל באוקטובר-דצמבר 1579. לפי המקורות הנוצריים סירב רדאית להעלות מס לקיסר וסיבה זו שימשה כעילה לאתיופים לפתוח במערכה כנגד סמין. במהלך המערכה לוחמים ותושבים יהודים רבים נהרגו. בעקבות המערכה הכושלת ובכדי למנוע אבדות נוספות לביתא ישראל רדאית הסגיר עצמו, האתיופים כבלו אותו בשלשלאות והגלהו לווג' שבשאווה.
שון קולווין

תחילת דרכה

קולווין נולדה בוורמיליון, שבדרום דקוטה, וגדלה בקרבונדייל, אילינוי ובלונדון, אונטריו, קנדה. היא השנייה מתוך ארבעה ילדים. היא למדה לנגן בגיטרה בגיל 10 ובילדותה האזינה לאוסף המוזיקה של אביה, אשר כלל אמנים כמו פיט סיגר ושלישיית קינגסטון.

קריירה

קולווין עברה לאוסטין, טקסס, והצטרפה ללהקת הסווינג המערבי Dixie Diesels. היא נכנסה לעולם הפולק באילינוי, ואחר כך בברקלי שבקליפורניה עד שאימצה את מיתרי הקול ונאלצה לצאת לשבתון, בגיל 24.
קולווין עברה לניו יורק, שם הצטרפה ללהקת באדי מילר ב-1980, ומאוחר יותר נהייתה מעורבת בקואופרטיב Fast Folk של גריניץ' וילג'.
קולווין השתתפה בהפקות אוף ברודוויי כגון Pump Boys and Dinettes, ונכתב עליה מאמר מרכזי במגזין Fast Folk. ב-1987, המפיק סטיב אדבו שכר אותה לשיר קולות רקע בשיר "Luka" של סוזן וגה.
לאחר סיבוב הופעות עם וגה, קולווין חתמה על חוזה הקלטות עם קולומביה רקורדס והוציאה את אלבום הבכורה שלה, Steady On בשנת 1989. האלבום זכה בפרס הגראמי לאלבום הפולק העכשווי הטוב ביותר. אלבומה השני, Fat City יצא בשנת 1992, והיה מועמד לגראמי. השיר שלה "I Don't Know Why" גם היה מועמד לפרס גראמי בקטגוריית שיר הפופ המצטיין בביצוע זמרת. ב-1993 היא חזרה לאוסטין וב-1994 הוציאה את האלבום, Cover Girl. בשנת 1995 קולווין הוציאה את האלבום Live 88, אוסף של הקלטות חיות מ-1988.
ב-1996, קולווין הוציאה אלבום נוסף A Few Small Repairs  ובשנת 1997 ההצלחה של הסינגל שלה "Sunny Came Home" הזניק אותה אל הזרם המרכזי אחרי ארבעה שבועות במקום הראשון במצעד הפזמונים למוזיקה עכשווית. השיר זכה בפרסי גראמי לשנת 1998 הן לשיר הטוב ביותר והן לאלבום הטוב ביותר. אלבום חג המולד Holiday Songs and Lullabies יצא ב-1998 וב-2001 יצא אלבום נוסף בשם Whole New You. בשנת 2004, היא הוציאה אוסף להיטים, Polaroids: A Greatest Hits Collection.
בשנת 2008, קולווין עזבה את קולומביה רקורדס והוציא אלבום בן 15 שירים בשם These Four Walls בלייבל החדש שלה, Nonesuch Records. האלבום כלל תרומות של האמנים פאטי גריפין וטדי תומפסון. ב-2009 יצא אלבומה Live, אשר הוקלט במועדון הג'אז Yoshi's בסן פרנסיסקו.
אלבום האולפן השמיני של קולווין, All Fall Down, יצא בשנת 2012, והוא הופק על ידי באדי מילר באולפן בביתו בנאשוויל, טנסי. האלבום כולל הופעות אורח על ידי אמילו האריס, אליסון קראוס וג'ייקוב דילן. קולווין גם פרסמה את ספר זיכרונותיה, Diamond in the Rough, ב-2012. ב-2016 היא הקליטה אלבום עם סטיב ארל בשם Colvin and Earle. לכבוד יום השנה ה-20 של האלבום A Few Small Repairs, יצאה קולווין לסבב הופעות מיוחד.
קולווין תרמה בשירתה לאלבומים של ג'יימס טיילור, בלה פלק, אדווין מקיין, שון מולינס ואליוט מרפי, בנוסף לחברתה מרי צ'ייפין קרפנטר, אשר תרמה גם לאלבומיה של קולווין. קולווין אף שיתפה פעולה עם סטינג בשיר "One Day She'll Love Me". קולווין דיבבה את קולה של הדמות רייצ'ל ג'ורדן בתוכנית הטלוויזיה "משפחת סימפסון".

חיים אישיים

קולווין היה נשואה פעמיים, בפעם הראשונה לסיימון טסאנו בין השנים1993-1995, ולצלם מריו ארווין, בין 1997 ל-2002. היא ילדה את בתה קלדוניה ביולי 1998.
מלווין סטיוארט

ביוגרפיה

סטיוארט נולד בגסטוניה, קרוליינה הצפונית. בגיל 6 החל לשחות בבריכת השחייה בימק"א (YMCA) על שם ג'ונסטון בשארלוט, קרוליינה הצפונית, תחת הדרכתו של המאמן פרנקי בל. הוא עבר ללמוד באקדמיה מרסרסבורג, פנסילבניה. בפנימיה קטנה ואיכותית זו, התאמן תחת הדרכתו של ג'ון טרמבלי. לאחר מכן עבר יחד עם מאמנו ללמוד ולהתאמן באוניברסיטת טנסי.
בשנת 1986 השתתף סטיוארט במשחקי הרצון הטוב שנערכו במוסקבה, ברית המועצות וזכה במדליית זהב במשחה ל-200 מטר פרפר בתוצאה של 2:00.83 דקות. 
באליפות הפאן פסיפיק בשחייה שנערכה בבריזביין, אוסטרליה בשנת 1987 זכה סטיוארט במדליית זהב במשחה ל-200 מטר פרפר בתוצאה של 1:58.05 דקות. 
באולימפיאדת סיאול (1988) סיים סטיוארט במקום החמישי במשחה ל-200 מטר פרפר בתוצאה של 1:59.19 דקות, אחרי המנצח מיכאל גרוס מגרמניה, שיאן העולם שקבע שיא אולימפי חדש (1:56.94 דקות).
באליפות הפאן פסיפיק בשחייה שנערכה בטוקיו, יפן בשנת 1989 זכה סטיוארט בשתי מדליות זהב במשחה ל-200 מטר פרפר בתוצאה של 1:59.40 דקות ובמשחה שליחים 4x200 מטר חופשי בתוצאה של 7:20.87 דקות.
בשנת 1990 השתתף סטיוארט במשחקי הרצון הטוב שנערכו בסיאטל וזכה במדליית זהב במשחה ל-200 מטר פרפר בתוצאה של 1:57.05 דקות.
באליפות הפאן פסיפיק בשחייה שנערכה באדמונטון, קנדה בשנת 1991 זכה סטיוארט במדליית זהב במשחה ל-200 מטר פרפר בתוצאה של 1:57.92 דקות.

שיאן עולם

באליפות העולם בשחייה שנערכה בפרת', אוסטרליה בשנת 1991 זכה סטיוארט בשתי מדליות. מדליית זהב במשחה ל-200 מטר פרפר בשיא עולם חדש בתוצאה של 1:55.69 דקות, לפני שיאן העולם גרוס (1:56.78 דקות) ותמאש דארני מהונגריה שיאן העולם במשחי המעורב אישי (1:58.25 דקות). מדליית כסף במשחה ל-4x200 מטר חופשי בתוצאה של 7:14.84 דקות, אחרי גרמניה (7:13.50 דקות) ולפני איטליה (7:17.18 דקות).

אולימפיאדת השיא

אל אולימפיאדת ברצלונה (1992) הגיע סטיוארט כשיאן ואלוף עולם. במשחקים עצמם הוא זכה ב-3 מדליות, שתיים מזהב ואחת מארד. מדליית זהב במשחה ל-200 מטר פרפר בשיא אולימפי חדש בתוצאה של 1:56.26 דקות, הרבה לפני דניון לואדר מניו זילנד (1:57.93 דקות) ופרנק אספוזיטו מצרפת (1:58.51 דקות). בשלב המוקדמות קבע סטיוארט זמן של 1:56.99 דקות. מדליית זהב שנייה במשחה ל-4x100 מטר חופשי, כששחה עבור ארצות הברית במוקדמות. הרביעייה האמריקאית סיימה במקום הראשון בשיא עולם חדש במשחה הגמר ולכן גם הוא קיבל את המדליה. מדליית ארד במשחה ל-4x200 מטר חופשי (7:16.23 דקות), אחרי המנצחת מחבר המדינות (לשעבר ברית המועצות) שקבעה שיא עולם חדש (7:11.95 דקות) ושוודיה (7:15.51 דקות). במשחה זה הוא שחה ב"זינוק שליחים" תוצאה של 1:48.41 דקות, הזמן המהיר בקרב השחיינים האמריקאים והרביעי ביו שאר המתחרים. בנוסף, שחה סטיוארט 100 מטר פרפר וסיים במקום החמישי בתוצאה של 54.04 שניות, המנצח היה בן ארצו פאבלו מוראלס (53.32 שניות).
בשנת 1994 השתתף סטיוארט במשחקי הרצון הטוב שנערכו בסנקט פטרבורג, רוסיה וזכה בשתי מדליות. מדליית זהב במשחה ל-200 מטר פרפר בתוצאה של 1:58.46 דקות ומדליית ארד במשחה ל-100 מטר פרפר בתוצאה של 54.93 שניות.
סטויארט נכשל בניסיון להיכלל בנבחרת ארצות הברית בשחייה לאולימפיאדת אטלנטה (1996).

לאחר הפרישה משחייה

לאחר שפרש משחייה תחרותית, פתח בקריירה חדשה, בתעשיית הבידור. הוא החל להופיע בהצגות, סרטים ותוכניות טלוויזיה. שימש ככתב בתוכנית הספורט של רשת ABC והנחה בתוכנית אירוח בערוץ הספורט ESPN. הוא כתב מספר סרטים, בהם גרסה נוספת לקומיקס "הפנטום" מאת לי פוק בשם "רוחות מהלכים".
סולם אומורי

סולם אומורי הוא סולם סייסמי המודד את עצימותה של רעידת אדמה באמצעות תאוצת קרקע מרבית (Peak Ground Acceleration – PGA)‏ והשפעת רעידת האדמה על מבנים.

פיתוח

הסולם פותח החל משנת 1894 על ידי הסייסמולוג היפני פויקיצ'י אומורי (大森房吉,‏ 1868–1923), שכיהן כפרופסור באוניברסיטת טוקיו וניסח את חוק אומורי העוסק בתדירותן של רעידות עוקבות.
לאחר ביקור באיטליה הבין אומורי כי סולם רוסי-פורל אינו מתאים כלל ליפן, מאחר שמאפיינים המופיעים בו – טיח נופל, פעמוני כנסיות מצלצלים ונברשות מתנדנדות – נעדרו מהסביבה היפנית האופיינית. דוגמה לכך הן ארובות הקיימות ביפן בעיקר במפעלים, בניגוד לשכיחותן בבתי מגורים באירופה. בהתאמתו את סולם רוסי-פורל לתנאים יפניים ציין אומורי את שרידותם של מבנים יפניים מסורתיים לעומת שבירותם של מבנים בסגנונות זרים בהקשר סייסמולוגי, ושילב את שני הסוגים בהגדרת דרגות העצימות.
בשנת 1900 פורסם סולם אומורי, והיווה בסיס לסולם JMA שפותח על ידי הסוכנות המטאורולוגית היפנית כמעט מאה שנים אחר כך.
עורק הגומד החוזר

עוֹרֵק הַגֹּמֶד הַחוֹזֵר (TA: arteria recurrens ulnaris) הוא עורק באמה המסתעף מעורק הגומד ומספק דם למרפק ולשרירים סביבו. העורק מתפצל לשני ענפים, קדמי ואחורי, אשר לעיתים יוצאים בנפרד ישירות מעורק הגומד, אז הם מכונים, בהתאמה, עורק הגומד החוזר הקדמי ועורק הגומד החוזר האחורי.
הענף הקדמי של עורק הגומד (ramus anterior) עולה בין שריר הזרוע לשריר הכפן העגול ושולח להם ענפים קטנים. בקדמת עילית העלי התיכונה של הזרוע הוא משיק לעורק העקיף הגומדי העליון ולעורק העקיף הגומדי התחתון.
הענף האחורי של עורק הגומד (ramus posterior) גדול יותר מהענף הקדמי. הוא נע לאחור ותיכונית על גבי השריר כופף האצבעות העמוק, מאחורי השריר כופף האצבעות השטחי, ועולה מאחורי עילית העלי התיכונה של הזרוע. במרווח שבין עילית העלי לזיז המרפק הוא נמצא מתחת לשריר כופף שורש היד הגומדי, ובעלותו בין ראשי שריר זה הוא מספק את השרירים הסמוכים ואת מפרק המרפק. לבסוף הוא משיק לעורקים העקיפים הגומדיים העליון והתחתון ולעורקים הבין-גרמיים.
קונסטנטינוס חרלאמבידיס

קריירת מועדונים

חרלאמבידיס התחיל את הקריירה שלו במחלקת הנוער של אפואל ניקוסיה. בשנת 1997 עלה לקבוצה הבוגרת ועד מהרה תפס את מקומו בקבוצה וזכה עם המועדון בשתי אליפויות, גביע ופעמיים בסופר קאפ.
במהלך עונת 2004/2005 חתם לשנתיים וחצי בפנאתינייקוס. במהלך שנותיו במועדון, שיחק 44 משחקים וכבש שער אחד. בקיץ 2006 הושאל לפאוק סלוניקי בה שיחק חודשיים שבסיומן חזר לפנאתינייקוס.
בקיץ 2007 יצא למבחנים בקארדיף סיטי אך בסופו של דבר חתם בקארל צייס יינה מהבונדסליגה השנייה. בינואר 2008 סיכם עם המועדון להתרת חוזהו של השחקן והוא עזב את המועדון.
ב-27 בינואר 2008 חזר לאפואל ניקוסיה לקדנציה שנייה במועדון כאשר חתם ל-4 שנים במועדון. בעונת 2009/2010 היה שותף לעלייה ההיסטורית של המועדון לשלב הבתים של ליגת האלופות. שנתיים לאחר מכן היה שותף לעלייה המפתיע של המועדון לרבע גמר המפעל. בעונת 2013/2014 היה שותף לזכייה של המועדון בטרבל.
ב-1 ביוני 2016 חתם לשנתיים בא.א.ק. לרנקה. בנובמבר 2017 פרש מכדורגל.

קריירה בינלאומית

ב-29 בינואר 2003 ערך את הופעת הבכורה שלו בנבחרת קפריסין בהפסד 3-2 נגד יוון. ב-19 בפברואר 2004 הבקיע את שערי הבכורה שלו בנבחרת בניצחון 1-3 נגד גאורגיה. חרלאמבידיס סיים את הקריירה הבינלאומית שלו עם 12 שערים ב-88 הופעות.
תות שדה

מקור השם

מקור המילה תות ככל הנראה מהשפה הפרסית, שבה התות נקרא  توت‌فرنگی (תּוּתְּפַרַנְגִּי). למילה גם הגייה דומה בערבית: תּוּתּ וארמית: תּוּתָא, והיא מופיעה גם בתלמוד.
מקור השם באנגלית (Strawberry) איננו ודאי, אך ייתכן שהוא מגיע מהזרעים החיצוניים דמויי-הקש שמכסים את הפרי.

תיאור

מבחינה בוטנית, התות אינו פרי אלא מצעית תפוחה, כלומר גבעול התפוח בסופו. כל אחת מהבליטות הצהובות-שחורות המצויות על פניו היא המשך השחלה עם זרע בתוכה, ולכן הן ראויות יותר להיקרא הפרי.
עלי שיח התות נחלקים לשלוש אונות, ופרחי השיח לבנים. יש לו גבעולים הזוחלים על פני הקרקע ומצמיחים שורשים, וכך יכול כל צמח להוסיף וליצור צמחים חדשים ברבייה וגטטיבית.
בז'ז'ינקה

היסטוריה

שמו של הכפר נובע מעצי ליבנה (פולנית: בז'וז'ה). הכפר הוזכר לראשונה בשנת 1385. מ-1440 עד 1483 הייתה בז'זינקה בבעלות יאן בז'ז'ינסקי.
מבחינה פוליטית השתייך הכפר לדוכסות אושווינצ'ים, שנוסדה בשנת 1315 בתהליך הפיצול הפיאודלי של פולין ונשלט על ידי ענף מקומי של שושלת פיאסט. בשנת 1327 הפכה הדוכסות פייף של ממלכת בוהמיה. ב־1457 הסכים יאן הרביעי מאושוויינצ'ים למכור את הדוכסות למלך פולין, ובמסמך הנלווה שהוצא ב־21 בפברואר הוזכר הכפר כ"ברזינקה".
השטח של דוכסות אושוויינצ'ים שולב בסופו של דבר לתוך פולין בשנת 1564 כחלק ממחוז שלזיה. עם חלוקת פולין בשנת 1772 הפך הכפר לחלק מהממלכה האוסטרית של גליציה. בעת הקמת תחנת הרכבת הראשונה בשנת 1856 התחנה הייתה על שטחה של בז'זינקה, אך מאוחר יותר הועברה לאושוויינצ'ים (אושוויץ) הסמוכה. לאחר מלחמת העולם הראשונה ונפילתה של אוסטריה-הונגריה היא הפכה חזרה לחלק מפולין.

השואה

בז'ז'ינקה סופחה על ידי גרמניה הנאצית בתחילת מלחמת העולם השנייה. לאחר סיפוח זה נבחר הכפר על ידי הגרמנים כשטח מיוחד למחנה הריכוז וההשמדה אושוויץ-בירקנאו (אושוויץ II). שרידי מחנה בירקנאו קיימים יחד עם אושוויץ I כמוזיאונים ממשלתיים להנצחת קורבנות הנאציזם השואה. לאחר המלחמה הוחזר הכפר לשטח פולין.
אימפרבה

היסטוריה

החברה נוסדה בשנת 2002 על ידי שלמה קרמר, עמיחי שולמן ומיקי בודאי ונקראה בשם "וובקוהורט" (Webcohort).
במהלך שנת 2002 הכריזה החברה על מוצר בשם SecureSphere WAF המהווה חומת אש לאפליקציות מקוונות ומיועדת לניטור, דיווח וחסימה של תשדורות HTTP מגורמים עוינים.
בשנת 2004 החליפה החברה את שמה לאימפרבה (Imperva) וכמו כן גם את הלוגו והמיתוג שלה.
בשנת 2009 הקימה החברה את חברת הבת אינקפסולה (Incapsula) שסיפקה פתרונות ומוצרים מבוססי ענן וכלים למניעת התקפות מניעת שירות מבוזרת (DDOS).
בשנת 2011 הונפקה אימפרבה ב-NYSE, הבורסה של ניו יורק.
בשנת 2014 הודיעה אימפרבה על רכישת Tomium Software האמריקאית וחברת SkyFence הישראלית.
ביולי 2018 הודיעה אימפרבה על רכישת חברת אבטחת המידע האמריקאית פרבוטי (Prevoty) תמורת כ-140 מיליון דולר.
באוקטובר 2018 הודיעה אימפרבה שתירכש על ידי חברת Thoma Bravo תמורת 2.1 מיליארד דולר, כאשר החברה צפויה להימחק מהמסחר בבורסה ולהיות בבעלות פרטית.
טיילר הקלין

ביוגרפיה

הקלין נולד בעיר קורונה, קליפורניה שבארצות הברית למשפחה נוצרית ממוצא גרמני, בריטי, ונורווגי. הוריו הם לורי ודון הקלין. יש לו שני אחים ואחות.
כילד חלם להיות שחקן בייסבול מקצועני ואף שיחק בנבחרות של אוניברסיטת המדינה של אריזונה ואוניברסיטת קליפורניה באירוויין, שם למד.

קולנוע

בגיל 13 נבחר הקלין מבין כ-2000 ילדים לתפקיד בנו של המאפיונר מייקל סאליבן האב (טום הנקס) בסרט הפשע של סם מנדס "הדרך לפרדישן". על הופעתו זכה הקלין לשבחים ובפרס סאטורן לשחקן הצעיר הטוב ביותר.
בשנת 2008 שיחק בסרט האימה "סולסטיס", לצדה של אמנדה סייפריד. בשנת 2011 הוא הופיע בקומדיה "רווקים לשבוע" בכיכובם של אוון וילסון וג'ייסון סודייקיס. 
בתחילת 2016 לוהק הקלין לסרט "חמישים גוונים של אופל" בתור בויס פוקס, אך הוא לא הופיע בסרט, ולבסוף הופיע בסרט ההמשך "חמישים גוונים של שחרור" שיצא בשנת 2018. באותה שנה הוא הופיע בסרט "משקי בית", מותחן פוסט-אפוקליפטי לצד קייט בוסוורת' ולאנס רדיק, שיצא לאקרנים ב-28 ביוני. הקלין גם כיכב בסרט "גדול יותר" של הבמאי ג'ורג' גלו, בו גילם את איש העסקים ג'ו וידר. הסרט איחד מחדש את שותפו ל"זאב צעיר" קולטון היינס שגם שיחק בסרט, וסיפר את סיפורם של האחים וידר המייסדים של הפדרציה הבינלאומית של פיתוח הגוף והוגי מר אולימפיה. הסרט הוקרן בבכורה ב-13 בספטמבר 2018 בלאס וגאס בשיתוף תחרות מר אולימפיה ושוחרר לבית הקולנוע באוקטובר.
בשנת 2019 כיכב בקומדיה הרומנטית "אפשר לגלות לך סוד?", לצדן של אלכסנדרה דדריו ולברן קוקס כג'ק הרפר. הסרט הוא לעיבוד לרומן באותו שם מאת סופי קינסלה שיצא ב-2003.

טלוויזיה

ב-2003 החל את תפקידו בסדרת הדרמה "הרקיע השביעי" בתפקיד הנער מרטין בריוור, וזכה לביקורות אוהדות על הופעותיו בארבע עונות בסדרה. בשנת 2007, התארח בפרק בסדרה "CSI: מיאמי"
בשנת 2009 התארח בפרק בסדרה "קאסל" בתור דילן פאלטון, ושיחק לשני פרקים בסדרת הדרמה "לינקולן הייטס" ברשת ABC Family בתור טד.
בשנת 2011 החל לגלם את דמותו של איש הזאב דרק הייל בסדרת הנוער "זאב צעיר" ברשת MTV. את תפקיד זה עד עשה עד העונה הרביעית, ובעונה השישית שב לתפקיד אורח. 
ביולי 2019 החל להופיע כאיאן ירקסה בסדרת המדע בדיוני "חיים אחרים" בנטפליקס.
יחיא א-שהרי

קריירת מועדונים

א-שהרי התחיל את הקריירה שלו במחלקת הנוער של אתיפאק, ובגיל 20 הצטרף לקבוצה הבוגרת. ב-1 ביוני 2013 חתם בא-נסר תמורת 48 מיליון ריאל סעודי, והפך לכדורגלן היקר בתולדות הכדורגל הסעודי. לזכותו של א-שהרי, שתי אליפויות וגביע אחד במדי הקבוצה.
בינואר 2018 הושאל ללגנס מליגת העל הספרדית, כחלק מהסכם בין ההתאחדות לכדורגל בערב הסעודית לההתאחדות לכדורגל בספרד לפיו יושאלו מספר שחקנים מובילים מנבחרת ערב הסעודית לליגה הספרדית, על מנת שיישתפרו לקראת מונדיאל 2018. בלגנס, א-שהרי לא קיבל דקות משחק ובסיום העונה חזר לאל-נאצר.

קריירה בינלאומית

בצעירותו, א-שהרי שיחק בכל הנבחרות הצעירות של ערב הסעודית. ב-14 באוקטובר 2009, א-שהרי ערך את הופעת הבכורה שלו בנבחרת ערב הסעודית במשחק ידידות נגד תוניסיה.
א-שהרי נכלל בסגל הנבחרת לקראת גביע אסיה בכדורגל 2015, מונדיאל 2018 וגביע אסיה בכדורגל 2019.
קולבאיין סיגבורסון

קריירת מועדונים

סיגבורסון החל את הקריירה שלו במחלקת הנוער של ויקינגור, במרץ 2006 עבר למחלקת הנוער של HK. באותה עונה לקבוצה הבוגרת כאשר הוא רק בן 16, ועד לסיום העונה הוא שיחק 5 משחקים ואף כבש שער אחד. לאחר שריאל מדריד וארסנל הביעו עניין בשחקן, במרץ 2007 הצטרף למחלקת הנוערו של א.ז. אלקמאר. ביולי 2010 עלה לקבוצה הבוגרת. ב-5 באוגוסט 2010 ערך את הופעת הבכורה שלו במסגרת מוקדמות הליגה האירופית נגד גטבורג. ב-29 באוגוסט 2010 הבקיע את שער הבכורה שלו נגד אקסלסיור רוטרדם. ב-29 בינואר 2011 הבקיע חמישייה בניצחון 1–6 נגד ונלו. 
יכולתו הגבוהה של השחקן עוררה את תשומת לבם של מועדונים כמו בורוסיה דורטמונד וניוקאסל יונייטד, אך בסופו של דבר ב-4 ביולי 2011 חתם באייאקס אמסטרדם תמורת 4.5 מיליון אירו. ב-30 ביולי 2011 ערך את הופעת הבכורה שלו בהפסד 1–2 נגד טוונטה אנסחדה במסגרת מגן יוהאן קרויף. ב-14 באוגוסט 2011, סיגבורסון הבקיע את שער הליגה הראשון בניצחון 1–5 נגד הירנביין. באוקטובר 2011 שבר את הקרסול וסיים את העונה. אך כבר ב-12 במרץ 2012, חזר לאימונים. ב-1 באפריל 2012 חזר לשחק ואף כבש את השער האחרון בניצחון 0–6 נגד הראקלס אלמלו.
ב-29 ביוני 2015 חתם בנאנט הצרפתית עבור 3 מיליון יורו. ב-30 באוגוסט 2016 הושאל לגלאטסראיי הטורקית. ב-31 במרץ 2019 חתם בא.י.ק סולנה השוודית לשלוש עונות.

קריירה בינלאומית

בצעירותו שיחק סיגבורסון בנבחרות הצעירות של איסלנד והשתתף עם הנבחרת הצעירה באליפות אירופה בכדורגל עד גיל 21 - 2011 ואף נכלל בנבחרת הטורניר. ב-21 במרץ 2010 הוא ערך את הופעת הבכורה שלו בנבחרת הבוגרת בניצחון 0–2 נגד איי פארו, ואף כבש את השער השני במשחק. ב-7 בספטמבר 2010 ערך את הופעת הבכורה שלו במסגרת תחרותית במוקדמות יורו 2012 בהפסד 0–1 נגד דנמרק. ב-6 בספטמבר 2011 הבקיע את שער הבכורה שלו במסגרת תחרותית בניצחון 0–1 נגד קפריסין. ב-6 בפברואר 2013 עלה כקפטן הנבחרת למשחק הידידות נגד רוסיה.

יורו 2016

במשחק הפתיחה של מוקדמות יורו 2016 כבש סיגבורסון את אחד משלושת שעריה של נבחרת איסלנד נגד טורקיה, משחק שהסתיים בניצחון 0–3 ברייקיאוויק. ב-12 ביוני 2015 הוא כבש את שער הניצחון של איסלנד בדקה ה-76 במשחק שבו ניצחה את צ'כיה 2-1, ניצחון שהעניק לה יתרון 2 נקודות בראש בית א'. 
סיגבורסון זומן לסגל הנבחרת האיסלנדית לקראת יורו 2016. ב-27 ביוני 2016 כבש סיגבורסון את שערה השני של איסלנד נגד אנגליה בשלב שמינית הגמר באצטדיון אליאנץ ריביירה, שער שבסופו של המשחק העניק לאיסלנד את ניצחונה 1–2 נגד האנגלים והעלה אותה לשלב רבע הגמר, לראשונה בתולדותיה.
היעדרות (עבודה)

במקום עבודה, היעדרות היא זמן שבו העובד אינו נמצא בעבודתו, אף שלפי שעות העבודה המקובלות היה עליו להימצא בעבודה. 
חוקי העבודה מאפשרים לעובד להיעדר ממקום עבודתו בשל סיבות מוגדרות, ובהן חופשה ומחלה, בהתאם למכסה ולכללים שבחוקים אלה. זכות זו נועדה לאפשר לעובד לנוח כאשר אינו מסוגל לעבוד. סיבות מוצדקות נוספות הן תאונה, מילואים, לידה ועוד.
אולם, קיימות סיטואציות שונות להיעדרות שאינן תחת האצטלה הסוציאלית – מפאת לחץ או בבעיות אישיות בחייו של העובד. היעדרות עובדים הייתה ועודנה בעיה מרכזית בארגונים שונים. בעיה זו משותפת לעובד, לארגון, ובהסתכלות רחבה יותר לחברה, היות שכאשר המשק מפיק פחות כל החברה סובלת בסופו של דבר. יש מקומות עבודה בהם היעדרות בלתי מוצדקת נחשבת כעבירת משמעת.

השפעות התופעה בארגונים

ההיעדרות מהעבודה מהווה תופעה הגורמת לנזקים כלכליים לא מבוטלים לארגונים ולמדינות. היעדרות משבשת את פעילותו השוטפת של ארגון, יוצרת עומס על עובדים אחרים שנאלצים במידה מסוימת לעבוד באופן שיכסה על היעדר תרומתם הפרודוקטיבית של הנעדרים, וגוררת הוצאות כספיות לארגון באופן ישיר ועקיף.
מנגד ישנה השקפה אחרת, הגורסת כי להיעדרות ישנם צדדים חיוביים למול השליליים, הן לארגון המעסיק והן לעובד הנעדר. לראייה - עובד שנעדר התפנה כדי למלא תפקיד מרכזי נוסף בעל ערך רב ביותר בחייו שאינו קשור לעבודה, לדוגמה תפקיד בן/בת להורים או הורה לילדים, ומילא את התפקיד בצורה אפקטיבית. ייתכן שעל ידי ההיעדרות ומילוי התפקיד האישי, הצליח העובד לטעון מחדש את משאבי ההתמודדות שלו, ולחזור לתפקידו בארגון בכוחות מחודשים, סביר שתפקודו לאחר חזרתו לעבודה ישתפר.

מיגור התופעה

ארגונים מנסים ליצור פתרונות יצירתיים לתופעות ההיעדרות. לדוגמה – ארגונים המקימים גני ילדים בקרבת מקום, אפשרות לעבודה מהבית ושיטת "מנטורינג" לפיה מוצמד לעובד חדש בחברה חונך ותיק אשר יוצר אצל העובד החדש תחושת מחויבות לארגון בכלל ולחונך הוותיק בפרט. העובד החדש לא יירצה לאכזב את חונכו הוותיק ועל כן ימעט להיעדר ממקום העבודה.